Junie | 2013
Jy blaai in die argief vir 2013 Junie.
Junie 11, 2013 in Uncategorized
Ek glo dat selfs wanneer die paw-paw die fan strike, moet mens die stukke optel en vrugteslaai maak. Tog, vanaand voel dit of ek self die fan gestrike het. Wat maak ‘n mens daarmee?
Vir die eerste keer in my lewe is ek gelukkig in my beroep. Geheel en al gelukkig. Niks wat my terughou nie en die geleentheid om my kreatiewe siel wat al meeste jare in ‘n hok bly vry te laat. Tog, my persoonlike lewe voel of dit net nie koers kan kry nie. Ek het in die laaste jaar my arm drie keer gebreek. My regter arm, my kreatiewe arm. Hy is toe uiteidelik geclear en behalwe die koue wat hom laat kramp voel hy weer nuut.
Maar net sodra ek weer my kompas uit het…
Saterdag stamp ek my kar (wat vir twee maande stukkend was) TWEE keer. Gister val ek weer plat op my gesig, my kniee wat ek so maand terug beseer het pot-blou. En toe vanmiddag, lunch time oppad terug werk toe, beland my 4 maande oue kaatjie onder my kar se wiel…
My warmwatersakkie wat saans vir my in my vensterbank sit in wag. My klein bondertjie fur wat getrou elke oggend op my badkamer bank sit en wag vir my om klaar te stort. Die klein seuntjie wat soggens om sewe op my gesig kom klim waneer dit opstaan tyd is.
Ek sien hoe hy spatrel in die stof terwyl bloeg orals spat. Ek spring uit my kar, sy een oog le buite sy kas, rooi massas borrel uit sy mond, angs oor sy hele gesig…
Het EK dit aan hom gedoen??
Ek begin skree, die wereld begin blur. Ek voel hoe my ous haar arms om my vou en ek sien oor haar skouer hoe die sagte, bebloede lyfie stil raak. Die blomwinkel se eienaar op wie se perseel ek woon kom uit. Hy skree bevele aan sy werkers wat ook nou saamdrom. My kar word geskuif, Billy se lyfie word opgetel en verdwyn in iemand se arms. Ek drink suikerwater…
Dan huil ek nog.
My baas se ma kom tel my ‘n halfuur later op en neem my dokter toe vir iets om my te kalmeer. Hy kyk toe sommer ook na my knie. Die ligament is skynbaar af, ek moet hom dophou vir die volgende twee weke en dan sal ons kyk na ‘n moontlike operasie.
Waar is die kompasnaald? Waar is Billy wat die ander asempie in my huis geword het? Waar is my nuwe kar van ‘n jaar terug? Waar is my arm en waar is my been? Waar is more tog sodat ek net ten minste een tree voorentoe kan stap?
Junie 9, 2013 in Uncategorized
Ek vergewe jou krulkop-seun; omdat jy my oortuig het liefde is nie noodwendig vir altyd nie. Liefde vir vanaand is eers genoeg tot jy iemand anders sou ontmoet vir wie jy jou ewigheid sou opoffer.
Ek vergewe jou Ludic, omdat ek jou ekspriment was en omdat jy my as jou labrotorium muis gebruik het sodat jy kon uitvind wat ‘ n verhouding behels, en omdat jy my vrygelaat het net toe ek begin tuis raak het in die hok waarin jy my aangehou het.
Ek vergewe jou Byron; omdat jy vir my kaaskoek gebak het terwyl jy geweet het daar is eindelik iemand anders wie jy sou wou voer.
Ek vergewe jou Ferdi; omdat jy my brose hart misbruik het, en omdat jy my hartseer en gebrokenheid tot jou voordeel gebruik het,en my laat glo het dis ok want jy het my soortvan lief.
Ek vergewe jou Gawie; omdat jy gevat het wat jy wou he en toe verdwyn het toe ek jou nodig gehad het.
Ek vergewe jou Muse; omdat jy nie eers die as help skoon maak het toe die vuur uitgebrand het nie.
Ek vergewe jou Johnie; omdat jy my verblinding van verliefdheid misbruik het, omdat die sitsuasie vir jou gewerk het, en omdat jy gevat het wat jy wou he en my lee hande laat staan het.
Ek vergewe jou BFG; omdat jy op die vliegtuig geklim het nog voor ek vir jou kon se: “ek het jou lief.”
Ek vergewe jou little G, omdat jy my vir jare aan ‘n lyntjie gehou het met die belofte van eendag wat nooit gekom het nie.
Ek vergewe jou Desmond; omdat na ‘n onverwagste vriendskap gebore is, jy skielik net te besig geraak het.
Ek vergewe jou Rick, omdat jy ons verhouding op die spel geplaas het vir een aand se plesier. Ek vergewe jou daarvoor dat jy inspirasie uit my getap het soos ‘n buis verf en toe eenkant toe gegooi het toe die inspirasie opraak. Ek vergewe jou omdat jou hart elders was.
Ek vergewe jou Bertie; ek vergewe jou vir daardie aand wat jy my laat glo het ek sal nooit die meisie wees wat die blomme kry nie.
Ek vergewe jou Kaptein Kris; dat ek vir jou net ‘n nommer was wat jy sou bel as jou alleenheid te veel geraak het.
Ek vergewe jou Ingenerd omdat jy my trane afgevee het en belowe het alles sal ok wees, en toe net uit my lewe verdwyn het.
Ek vergewe jou my amper liefde wat in die Kaap moes agter bly. Ek vergewe jou omdat jy nie geglo het ek is ‘n goeie belegging nie. Ek vergewe jou omdat jy my nooit as joune wou voorstel nie, ek vergewe jou daarvoor dat jy my vertel het jy het my lief, maar geweet het vir altyd is nie ‘n opsie nie. Ek vergewe jou omdat jy so vinnig van my vergeet het. Ek vergewe jou dat jy alreeds weer aanbeweeg het. Ek vergewe jou en al die mans voor jou wat my laat glo het: “jy is dit nie werd nie, maar bly hier tot daai iemand anders kom.”
Ek vergewe jou Sonnet dat jy toegelaat het dat mense jou daarvan oortuig het.
Ek vergewe selfs al het jy geweet die quick fix sal jou inhaal.
Ek vergewe jou want ek weet jy sou enige iets doen om net nie alleen te gewees het nie.
Ek vergewe jou, want God vergewe jou. Hy maak jou heel. Hy gom jou gebroke hart weer aan mekaar. Hy het jou lief.
Jy sal nie weer Alleen wees nie…